b'\n_START_ARTICLE_\nVrimaskin\n_START_PARAGRAPH_\nEn vrimaskin er en mekanisk innretning for \xc3\xa5 vri opp t\xc3\xb8y etter vask. Fram til sentrifuger og t\xc3\xb8rketromler ble innf\xc3\xb8rt var vrimaskiner vanlig utstyr i vaskekjellere og som ekstrautstyr til vaskemaskiner._NEWLINE_En vrimaskin var vanligvis konstruert ved hjelp av to tromler som ble presset mot hverandre samtidig som de roterte hver sin vei. N\xc3\xa5r t\xc3\xb8yet ble sendt mellom tromlene ble vannet presset ut. P\xc3\xa5 denne m\xc3\xa5ten sparte man den tunge og belastende operasjonen det var \xc3\xa5 vri opp t\xc3\xb8yet for h\xc3\xa5nd. Ved bruk av vrimaskin kunne dessuten \xc3\xa9n enkelt person gj\xc3\xb8re jobben, mens det gjerne krevdes to for \xc3\xa5 vri opp st\xc3\xb8rre tekstiler om det skulle gj\xc3\xb8res manuelt._NEWLINE_P\xc3\xa5 1800-tallet ble vrimaskiner stort sett konstruert av tre-materiale. Dette gjaldt b\xc3\xa5de rammeverk og tromler. Kun tannhjul og deler av mekanismen var av metall. Senere ble vrimaskinene konstruert av metall, med gummibelagte valser._NEWLINE_De f\xc3\xb8rste vrimaskinene var separate, enkle konstruksjoner med h\xc3\xa5ndsveiv, gjerne plassert i vaskerier eller vaskekjellere. Da vaskemaskinen ble innf\xc3\xb8rt ble det imidlertid konstruert modeller egnet til bruk sammen med vaskemaskinene. Etter hvert ble vrimaskiner mer eller mindre standardutstyr for moderne vaskemaskiner. De enkleste, rimeligste modellene hadde fortsatt sveiv, men etter hvert kom elektriske modeller p\xc3\xa5 markedet._NEWLINE_For at valsene skulle v\xc3\xa6re effektive og klemme ut nok vann m\xc3\xa5tte det et visst press til. Bruk av vrimaskin innebar derfor en viss risiko. Fikk man fingrene inn i valsene kunne det medf\xc3\xb8re b\xc3\xa5de smerte og skade. I de tusen hjem jobbet husm\xc3\xb8drene med forsiktighet, mens barna ble advart mot den farlige vrimaskinen. Fra produsenter og andre ble det anbefalt \xc3\xa5 benytte egne klyper for \xc3\xa5 h\xc3\xa5ndtere t\xc3\xb8yet og unng\xc3\xa5 skader. Men i praksis var dette vanskelig. Skulle vrimaskinen jobbe effektivt m\xc3\xa5tte t\xc3\xb8yet lirkes og loses inn i vrimaskinen slik at det ble jevnt spredt i hele valsenes lengderetning, og ikke klumpet seg et sted. Da krevdes, bokstavelig talt, fingerferdighet._NEWLINE_Vrimaskinene forsvant da moderne sentrifuger og etter hvert t\xc3\xb8rketromler ble tatt i bruk for \xc3\xa5 vri opp og t\xc3\xb8rke t\xc3\xb8yet.'